  Виталий Пронин Туэ гужем  шаерамы ньылетӥзэ ортчоз «Гуждор» нылпи праздник. Та ужрадэз дасяло Культурая но туризмъя министерство, Ижысь Калык творчествоя юрт но Шаркан ёрос администрация. Калык творчествоя юртлэн кивалтӥсезлэн воштӥсез Вероника Шалавина верамъя, нылпи праздникез котькуд ар пӧртэм интыын радъяны тыршо. Нырысетӥез «Гуждор» ортчиз Вавожын, кыкетӥез - Воткинскын, куинетӥез - Ижын. Нош туэез радъяськоз Шаркан ёросысь Тол бабайлэн резиденцияз 4-тӥ инвожое.- Та празднике мыло-кыдо пыриськозы Удмуртиысь нылпиос, куд-ог ёросъёсысь кык-куинь коллективъёс лыктозы, озьы ик вуозы бускель Киров, Татарстан, Пермь, Башкортостан, Марий Эл улосъёсысь фольклор ансамбльёс. Усточиос возьматозы пӧртэм выжыысь калыкъёслэсь тулыс но гужем ортчылӥсь сям-йылолъёссэс, тодматозы кырӟан-эктонъёсын но вашкала шудонъёсын. Вожвылъяськисьёслэн арлыдзы 8 аресысен 17 аресозь, котькуд делегация 12 муртлэсь трос луыны кулэ ӧвӧл, - шуэ Вероника Геннадьевна.  